

Upam, da si se v vlogi »sam svoj učitelj« dobro počutil/a in da ti je uspelo opraviti vse naloge.

Ta šola je res nekaj posebnega, a ne?

No, danes je nov dan in pred tabo so nove naloge po torkovem urniku.

Veselo na delo!

**TOREK, 17. 3. 2020**

**SPO: Sadno drevo ( DZ/ 74)**

* Verjetno imaš doma kakšno sadje ( jabolko, hruška…). Razmisli, od kje je prišlo v trgovino. Če misliš, da zraste na drevesu, imaš prav. Zato jih tudi imenujemo sadna drevesa. V DZ / 74 si oglej in preberi kakšno je drevo v različnih letnih časih.
* Sadno drevo jeseni (ustno)

Opiši drevo.

Ali na vseh drevesih dozorijo plodovi istočasno?

Ali so vsi plodovi na drevesu povsem enaki? V čem se razlikujejo?

Kako shranjujemo plodove sadnih dreves?

* Sadno drevo pozimi (ustno)

Opiši drevo.

Kaj pomeni, da sadno drevo pozimi počiva?

Ali ima drevo liste, cvetove, plodove?

* Sadno drevo spomladi (ustno)

Opiši drevo.

Kakšne barve so cvetovi na drevesu?

Kako se to drevo imenuje? Kako veš?

* Sadno drevo poleti

Opiši drevo.

Iz česa so se razvili sadeži?

Kakšne sadeže poznamo?

Kaj pomeni, da so sadeži še nezreli?

* Kdo in kako pa skrbi za sadna drevesa? Preberi si malce nižje v DZ.

Gotovo te zanima iz česa vzgojimo sadna drevesa.

Vzemi en sadež ( če ga imaš doma) in ga pojej. Oglej si njegovo seme. Posadi ga v zemljo ( lahko tudi h kakšni lončnici, da boš lahko opazoval /a, kaj se bo v naslednjih tednih dogajalo).

Če imaš povezavo z Lili in Bine na spletu, pa si oglej in poslušaj še zanimivosti pri modrem čebelčku zgoraj.

**SLJ: Zanimivosti o živalih ( DZ / 30,31)**

Spet smo pri živalih, tokrat pa niso ptice, ampak…. Poglej v DZ / 30. Preberi si najprej o rogaču - zanimivo, kajne?

* Tvoja naloga je sedaj, da poiščeš podatke kot zahteva naloga na drugi strani. Podatek, ki si ga našel/a v besedilu, najprej **podčrtaj**, nato pa prepiši v ustrezno polje na strani 31. Ti je uspelo? Super.
* Enako naredi tudi pri ostalih dveh živalih.

**SLJ: Zanimivosti o živalih (odgovori na vprašanja)**

Tvoja zadnja naloga pri slovenščini pa je, da si izbereš samo **eno** žival, prebereš vprašanja še enkrat in tokrat odgovoriš nanje v **celih** povedih v zvezek za lepopis. Piši z **malimi tiskanimi** črkami in z **nalivnim peresom**. Ne pozabi na naslov in pazi na veliko začetnico.

**MAT: Seštevam do 100 (DE + E = D) DZ/67**

S paličicami sestavi število 28. Dodaj 2 palčki. Katero število dobiš?

Če je tvoj odgovor 30, si na pravi poti, saj ko sešteješ 8 enic in dodaš še 2 enici, dobiš novo desetico.

Pomagaš si lahko tudi s stotičnim kvadratom.

Sedaj poskusi rešiti stran 67. Računaj tudi s palčkami.

ŠPO: Preskakovanje kolebnice

Ogrej se s plesom waka waka, ki ga najdeš na tej povezavi:

 <https://www.youtube.com/watch?v=4BGdrCVO4SA>

Nato poišči doma kolebnico in vadi preskakovanje. Poskusi narediti vsaj osem zaporednih poskokov. Če je nimaš, pa še kaj zapleši…

**SREDA, 18. 3. 2020**

V SREDO SE Z DRUŽINO ODPRAVITE NA ŠPORTNI DAN. ODIDETE LAHKO NA SOVIČ, PEČNO REBER (KOČA MLADIKA), PIVKO JAMO, DO RAKITNIKA, V GOZD… POMEMBNO JE, DA SE NE DRUŽITE S PRIJATELJI, ZNANCI ALI DRUGIMI SPREHAJALCI. POHOD NAJ BO DOLG PRIBLIŽNO 2 URI, LAHKO TUDI VEČ. ČE V SREDO NIMATE ČASA, SE S STARŠI DOGOVORITE, KDAJ V TEM TEDNU BOSTE TO OPRAVILI.

MED SPREHODOM V NARAVO POIŠČITE KAKŠNO CVETLICO ALI ŽIVAL. NATO V ZVEZEK ZA OKOLJE Z RDEČO NAPIŠI NASLOV: ŽIVALI IN RASTLINE SPOMLADI, TER NARIŠI ENO CVETLICO IN ENO ŽIVAL, KI SI JU NA ŠPORTNEM DNEVU OPAZIL/A. BODI POZOREN/NA KAKŠNO JE STEBLO, KOLIKO LISTOV IMA CVET, KAKŠNE OBLIKE IN BARVE SO LISTI … RIŠI NATANČNO.

OSTANI ZDRAV/A!



LEPO TE POZDRAVLJAM,

 TVOJA UČITELJICA VILMA